ธปท.ไม่รีบลดสัดส่วนหุ้นกรุงไทย
ธปท.เผยยังไม่ชัดเจนว่าที่ประชุมกองทุนฟื้นฟูฯ วันนี้จะนำเรื่องการขายหุ้นธนาคารกรุงไทยเข้าหารือในที่ประชุมหรือไม่
19 เม.ย. 2555

ธปท.เผยยังไม่ชัดเจนว่าที่ประชุมกองทุนฟื้นฟูฯ วันนี้จะนำเรื่องการขายหุ้นธนาคารกรุงไทยเข้าหารือในที่ประชุมหรือไม่ 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) กล่าวว่า กรณีกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) จะขายหุ้นธนาคารกรุงไทยออกประมาณ 5% นั้น ไม่แน่ใจว่าเรื่องนี้จะมีการนำเข้าหารือเป็นวาระในการประชุมกองทุนฟื้นฟูฯ วันนี้หรือไม่ 
อย่างไรก็ดี เรื่องนี้ตามหลักการก่อนหน้านี้ทุกฝ่ายก็รับทราบร่วมกันอยู่แล้วว่า ธปท.มีนโยบายที่จะขายหุ้นออกไป 
ด้านนางสาลินี วังตาล ผู้ช่วยผู้ว่าการ สายกำกับสถาบันการเงิน ธปท. กล่าวว่า หากกองทุนฟื้นฟูฯ จะขายหุ้นธนาคารกรุงไทยออกจริงๆ ก็สามารถทำได้เลย ไม่จำเป็นต้องมาปรึกษา ธปท. หากการขายหุ้นไม่เกิดสัดส่วน 10% ของหุ้นทั้งหมด ยกเว้นขายเกิน 10% หรือหุ้นเก่าเพิ่มทุน ค่อยมาขออนุญาตจาก ธปท.ก่อน
นายประสาร ไตรรัตน์วรกุล ผู้ว่าการ ธปท. กล่าวว่า กองทุนฟื้นฟูฯ จะขายหุ้นก็จะต้องหารือกับกระทรวงการคลังด้วย เพราะถือว่าถือหุ้นแทนกระทรวงการคลังจากการเข้าไปแก้ไขปัญหาสถาบันการเงินช่วงที่เกิดวิกฤต มีการรวมทรัพย์สินและหนี้สินของธนาคารที่อ่อนแอมารวมกับธนาคารกรุงไทย ทำให้กองทุนฟื้นฟูฯ กลายเป็นผู้ถือหุ้นใหญ่ 
“จะเห็นว่าคลังยังมีบทบาทในการกำหนดคณะกรรมการธนาคารอยู่ แม้กองทุนฟื้นฟูฯ จะถือหุ้นก็ยังต้องเคารพและฟังเสียงกระทรวงการคลังด้วย แต่ในเบื้องต้นกระทรวงการคลังเห็นด้วยกับแนวทางดังกล่าว” ผู้ว่าการ ธปท.กล่าว